ঢাকা, ৭ নভেম্বর ২০১৭: বাংলাদেশে আশ্রয় নেওয়া রোহিঙ্গা শরণার্থীদের বিবিধ চাহিদা পূরণে এশীয় উন্নয়ন ব্যাংক (এডিবি) কর্তৃক বাংলাদেশ সরকারকে আর্থিক সহায়তা প্রদানের প্রস্তাবের প্রেক্ষিতে ট্রান্সপারেন্সি ইন্টারন্যাশনাল বাংলাদেশ (টিআইবি) এরূপ সহায়তা কোন প্রকার ঋণ নয়, সুদহীন অনুদান হিসেবে সংগ্রহের জন্য সরকারের প্রতি আহ্বান জানিয়েছে। আজ এক বিবৃতিতে মায়ানমারের আইন-শৃঙ্খলা বাহিনীর বর্বর হত্যাযজ্ঞ, নির্যাতন, নিপীড়ন ও জাতিগত নিধনের লক্ষ্যে পরিচালিত নৃশংসতার শিকার রোহিঙ্গা শরণার্থীদের জন্য এশীয় উন্নয়ন ব্যাংকসহ সংশ্লিষ্ট সকল আন্তর্জাতিক সূত্র থেকে সুদহীন অনুদান সংগ্রহের সর্বাত্মক কূটনৈতিক প্রয়াস অব্যাহত রাখার জন্য সরকারের প্রতি আহ্বানও জানিয়েছে টিআইবি।